102 millioner abonnenter vil til næste år skulle lede længe efter nye videoer fra den største youtuber af dem alle.

30-årige Felix Kjellberg, som du nok kender under navnet PewDiePie, har nemlig bebudet, at han vil holde pause fra videoplatformen.

Det har svenskeren offentliggjort i en video... På YouTube.

PewDiePie PewDiePie - eller Felix Arvid Ulf Kjellberg, som han rigtigt hedder - er født 24. oktober 1989 i Gøteborg, Sverige.

Blev verdens største youtuber i 2013, men blev i 2019 overhalet af det indiske musik- og filmselskab T-Series. Han er dog stadig den største individuelle youtuber i verden.

Bor i dag i Brighton, Storbritannien, sammen med sin kone - den italienske internetpersonlighed og modedesigner Marzia Bisognin. De blev gift i august 2019 efter at have datet i otte år.

- Jeg tager en pause fra YouTube næste år. Jeg vil sige på det forhånd, fordi jeg allerede har besluttet det, siger PewDiePie i videoen, inden han kommer ind på årsagen til den selvvalgte pause.

- Jeg er træt. Jeg føler mig meget træt. Jeg ved ikke, om I kan fornemme det. Nu ved du, at jeg tidligt næste år vil være væk i et stykke tid. Jeg forklarer det senere, men jeg ville lige give et heads up, forklarer PewDiePie i videoen.

Hvis du er en af de 102 millioner, der følger med i PewDiePies liv, kommer svenskerens YouTube-pause måske ikke som den helt store overraskelse.

Tilbage i august hintede han nemlig, at han ville tage en pause fra selvsamme medie, der gjorde ham til en global internetsensation.

- Jeg tror, det vil være godt for mig med en pause på et tidspunkt. Det ville være lækkert ikke at have YouTube på hjernen for første gang i ti år, udtalte PewDiePie dengang ifølge The Independent.

24 milliarder visninger siden 2010

Siden 2010 er PewDiePie gået fra helt ukendt til YouTubes allerstørste stjerne.

Faktisk har hans YouTube-kanal generet hele 24 milliarder visninger siden 2010, skriver The Independent.